На основу члана 33. Закона о буџетском систему Републике Српске („ Cлужбени гласник Републике Српскe”, број 121/12, 52/14, 103/15 и 15/16) и члана 38. Статута општине Пале (”Службене новине Града Источно Сарајево’’, бр. 17/17, 18/17 и 9/21), Скупштина општине Пале на сједници одржаној 27. децембра 2021. године, д о н и ј е л а ј е:

## О Д Л У К У

## О ИЗВРШЕЊУ БУЏЕТA ОПШТИНЕ ПАЛЕ ЗА 2022. ГОДИНУ

I

Овом oдлуком прописује се начин извршења буџета општине Пале за 2022. годину.

Све одлуке које се односе на буџет морају бити у складу са овом одлуком.

Ова одлука се односи на буџетске кориснике и примаоце грантова који се у цијелости или дјелимично финансирају из буџета.

II

Средства буџета распоређују се у двије оперативне јединице и то:Оперативна јединице I: Општинска управа у износу од 13.304.750 КМ и Оперативна јединица II: Остали корисници буџета општине у износу од 3.295.250 КМ.

Средства за оперативну јединицу I: Општинска управа распоређена су на следеће потрошачке јединице: Скупштину општине у износу од 363.700 КМ, Општинску управу у износу од 5.044.750 КМ, Програм подстицаја развоја у износу од 250.000 КМ, Стамбено комунални послови у износу од 976.000 КМ, Програм изградње и уређења простора у износу од 4.363.000 КМ, Програм употребе накнада по Закону о шумама у износу од 982.000 КМ и Остала буџетска потрошња у износу од 1.325.300 КМ .

Средства за оперативну јединицу II: Остали буџетски корисници распоређена су на следеће потрошачке јединице: ЈУ „Центар за социјални рад“ у износу од 1.222.550 КМ, ЈУ Дјечији центар „Буба мара“ у износу од 1.094.200 КМ, ЈУ „Културно-спортски центар“ у износу од 641.750 КМ, ЈУ Народна библиотека „Пале“ у износу од 52.950 КМ и ЈУ „Туристичка организација општине Пале“ у износу од 283.800 КМ.

Укупна буџетска потрошња мора бити уравнотежена са укупним буџетским средствима.

III

У поступку извршења буџета општине Пале за 2022. годину ( у даљем тексту: буџет) носиоци средстава и остали корисници буџета имају овлаштења и дужности утврђене Законом и овом Одлуком.

IV

Из прихода буџета општине Пале обезбјеђују се средства у одређеном износу за:

* рад Општинске управе,
* отплате дугова,
* вршење дјелатности органа и организација којима се на основу закона и прописа обезбјеђују средства из буџета,
* подмиривање других потреба и извршење обавеза од општег значаја за општину,
* реализацију Програма подстицаја развоја на подручју општине Пале,
* реализацију Програма уређења и изградње простора на подручју општине Пале,
* реализацију Програма утрошка средстава по основу прихода од кориштења шумског богатства.

V

Обавезе по основу кредита извршаваће се у износима који су доспјели за плаћање.

Обавезе по основу осталих расхода буџета измириваће се по следећим приоритетима:

* средства за порезе и доприносе на нето лична примања,
* средства за нето лична примања,,
* поврат јавних прихода по основу аката надлежних органа,
* средства за обавезе према добављачима за робу, материјал и услуге,
* средства за обавезе за текуће одржавање,
* средства за обавезе према добављачима за инвестиције и инвестиционо одржавање и
* средства за остале обавезе.

VI

Корисници буџетских средстава дужни су средства утврђена у буџету користити руководећи се начелима рационалности и штедње.

VII

Одјељење за финансије сачињава кварталне финансијске планове буџетске потрошње у складу са процјеном остварења прилива буџетских средстава.

VIII

Одјељење за финансије извјештава буџетске кориснике о висини буџетских средстава која им се стављају на располагање кварталним финансијским планом најкасније десет дана прије почетка квартала.

Уколико се укаже потреба за сезонским коришћењем средстава буџетски корисници дужни су да писаним захтјевом траже измјену достављеног финансијског плана и то најкасније три дана прије почетка квартала.

IX

Корисници буџетских средстава могу стварати обавезе и користити средства за поједине намјене само до износа који је утврђен буџетом.

Одлукама и другим актима не могу се стварати обавезе на терет буџета, ако за те обавезе нису предвиђена средства у буџету.

X

Прерасподјела буџетских средстава може се вршити на основу Одлуке о привременој реалокацији коју доноси Начелник општине у оквиру:

* расхода,
* издатака за нефинансијску имовину,
* издатака за финансијску имовину и отплату дуга.

Прерасподјела буџетских средстава не може се вршити:

* на расходе за лична примања

XI

Наредбодавац за извршење буџета, изузетно, може на приједлог начелника Одјељења за финансије средства распоређена буџетом прераспоређивати:

* у оквиру потрошачких јединица Општине Пале и
* између потрошачких јединица до 5% укупно усвојених средстава потрошачких јединица којима се средства умањују.

Наредбодавац за извршење буџета извјештава Скупштину општине о извршеној прерасподјели средстава из става 1. овог члана.

XII

Извршење буџета вршиће се у проценту остварења прихода закључно са крајем задњег дана претходног мјесеца, рачунајући период од 01. јануара 2022. године.

XIII

Контролу намјенског коришћења и утрошка буџетских средстава, као и поступања корисника буџетских средстава у складу са законом врши буџетска инспекција Министарства финансија.

У циљу обезбјеђења рационалног коришћења средстава буџета, Комисија за интерну контролу и интерне контролне поступке и Одјељење за финансије, врше непосредну контролу коришћења средстава буџета.

Ако се утврди, да се средства не користе у складу са законом и са овом одлуком, орган надлежан за буџет донијеће рјешење којим ће наредити кориснику средстава да отклони утврђене неправилности и коришћење средстава у складу са одговарајућим прописима.

XIV

Ако средства буџета распоређена корисницима буџетских средстава буду погрешно исплаћена или исплаћена у већем износу од планираног, вишак погрешно исплаћених средстава или више исплаћених средстава вратиће се у буџет.

XV

Средства буџетске резерве износе 170.000 КМ и чине 1,24 % укупног прихода буџета општине Пале за 2022. годину, што је у складу са чланом 44. Закона о буџетском систему Републике Српске.

XVI

Средства буџетске резерве користе се у складу са чланом 43. Закона о буџетском систему Републике Српске.

Начелник општине полугодишње и годишње извјештава Скупштину општине о кориштењу средстава из претходног става.

XVII

За извршење буџета у цјелости је одговоран Начелник општине Пале.

Наредбодавац за извршење буџета је Начелник општине Пале.

За закониту употребу средстава која се корисницима буџета распоређују одговорани су Начелник општине Пале и начелник Одјељења за финансије општине Пале.

За праћење и обезбјеђење правилног преноса средстава буџетским корисницима одговоран је начелник Одјељења за финансије.

XVIII

Начелник општине извјештава Скупштину општине о извршењу буџета полугодишње и годишње.

XIX

Корисници буџетских средстава дужни су да тромјесечно достављају извјештаје утрошка средстава Одјељењу за финансије на основу вјеродостојних књиговодствених докумената којима располажу.

XX

Средства за рад Општинске управе и других корисника буџета, могу се смањити, односно повећати, ако се тим корисницима смање, односно повећају издаци или измјене услови рада.

XXI

Ако Начелник општине одлучи да се средства за рад буџетских корисника не могу даље користити за потребе које су буџетом одобрене, та средства се преносе у нераспоређени дио прихода.

XXII

Ова одлука ступа на снагу осмог дана од дана објављивања у „Службеним новинама града Источно Сарајево“.

 Број: 01-022/ 221 ПРЕДСЈЕДНИК

 27. децембар 2021.године Скупштине општине Пале

 Дамјан Шкипина